MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u objettivi tal-proposta

Ir-Regolamenti kollha dwar l-opportunitajiet tas-sajd iridu jillimitaw il-ħsad tal-istokkijiet tal-ħut għal livelli li jridu jkunu konsistenti mal-objettivi kumplessivi tal-Politika Komuni tas-Sajd (PKS). F’dan ir-rigward, ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd (“ir-Regolament Bażiku”) jistipula l-objettivi għall-proposti annwali għal-limitazzjonijiet tal-isforz tal-qbid u tas-sajd biex ikun żgurat li s-sajd tal-Unjoni jkun sostenibbli ekoloġikament, ekonomikament u soċjalment.

L-eżerċizzju tal-opportunitajiet tas-sajd jirrappreżenta ċiklu annwali ta’ ġestjoni (biennali fil-każ tal-istokkijiet tal-baħar fond). Madankollu, dan ma jfixkilx l-introduzzjoni ta’ approċċi ta’ ġestjoni fit-tul. Il-pjanijiet pluriennali għall-Baħar tat-Tramuntana u għall-Ilmijiet tal-Punent ġew adottati mill-Parlament Ewropew u mill-Kunsill u ġew ippubblikati f’Il-Ġurnal Uffiċjali tal-Unjoni Ewropea.

Din il-proposta fiha l-opportunitajiet tas-sajd li l-Unjoni tistabbilixxi b’mod awtonomu. Madankollu, din fiha wkoll l-opportunitajiet tas-sajd li jirriżultaw minn konsultazzjonijiet multilaterali jew bilaterali dwar is-sajd. L-eżitu jiġi implimentat billi tiġi prevista allokazzjoni interna fost l-Istati Membri fuq il-prinċipju ta’ stabbiltà relattiva.

Għalhekk, minbarra l-istokkijiet awtonomi tal-Unjoni, din il-proposta tkopri:

·Stokkijiet kondiviżi, jiġifieri stokkijiet li jiġu ġestiti b’mod konġunt mar-Renju Unit fil-Baħar tat-Tramuntana u fl-ilmijiet tal-Majjistral, man-Norveġja fil-Baħar tat-Tramuntana u fi Skagerrak, jew relatati mal-konsultazzjonijiet tal-Istati Kostali tal-Kummissjoni tas-Sajd tal-Atlantiku tal-Grigal (NEAFC - North East Atlantic Fisheries Commission);

·L-opportunitajiet tas-sajd li jirriżultaw mill-ftehimiet li ntlaħqu fil-qafas tal-Organizzazzjonijiet Reġjonali tal-Ġestjoni tas-Sajd (RFMOs - Regional Fisheries Management Organisations).

Għadd ta’ opportunitajiet tas-sajd f’din il-proposta huma mmarkati bħala “pm” (pro memoria). Dan minħabba l-fatt li:

–il-parir dwar xi stokkijiet ma jkunx disponibbli fil-mument meta l-proposta tiġi adottata; jew

–ċerti limitazzjonijiet tal-qbid u rakkomandazzjonijiet oħra mingħand l-RFMOs rilevanti jkunu pendenti peress li l-laqgħat annwali tagħhom ikunu għadhom ma sarux; jew

–għal xi stokkijiet fl-ilmijiet ta’ Greenland, għal stokkijiet kondiviżi jew opportunitajiet tas-sajd skambjati ma’ pajjiżi terzi, iċ-ċifri għadhom mhumiex disponibbli, sakemm jiġu konklużi l-konsultazzjonijiet ma’ Greenland u ma’ dawk il-pajjiżi terzi.

Il-perijodu ta’ tranżizzjoni stabbilit fil-ftehim dwar il-ħruġ bejn l-UE u r-Renju Unit jiskadi fi tmiem l-2020, wara li r-Renju Unit indika li ma għandu l-ebda interess fl-estensjoni ulterjuri tiegħu. L-istokkijiet li għalihom il-Kummissjoni se jkollha bżonn tikkonsulta mar-Renju Unit dwar l-ishma tal-kwota għall-opportunitajiet tas-sajd għall-2021 u l-2022 huma għalhekk ippreżentati bħala pro memoria, sakemm joħroġ l-eżitu tan-negozjati li għaddejjin dwar il-kooperazzjoni dwar dawn l-istokkijiet, inklużi l-opportunitajiet tas-sajd, l-ishma tal-kwoti u l-aċċess għall-ilmijiet tar-Renju Unit.

Approċċ għall-istabbiliment tal-opportunitajiet tas-sajd

Bħas-soltu, il-Kummissjoni rieżaminat is-sitwazzjoni li għaliha l-proposti dwar l-opportunitajiet tas-sajd għandhom iwieġbu tramite il-Komunikazzjoni annwali tagħha: lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021 (COM (2020) 248), minn hawn’ il quddiem “Komunikazzjoni”). Il-Komunikazzjoni tipprovdi ħarsa ġenerali tal-qagħda tal-istokkijiet ibbażata fuq is-sejbiet tal-parir xjentifiku disponibbli u tispjega l-proċess biex jiġu stabbiliti l-opportunitajiet tas-sajd.

Fit-30 ta’ Ġunju 2020, bħala tweġiba għat-talba tal-Kummissjoni, il-Kunsill Internazzjonali għall-Esplorazzjoni tal-Baħar (ICES - International Council for the Exploration of the Seas) ipprovda l-parir annwali tiegħu dwar numru ta’ stokkijiet tal-ħut koperti minn din il-proposta.

Il-pariri xjentifiċi mogħtija mill-ICES jiddependu b’mod essenzjali mid-data: jistgħu jiġu vvalutati għalkollox dawk l-istokkijiet biss li dwarhom hemm biżżejjed data u data li hija affidabbli, sabiex b’hekk jiġu prodotti l-istimi dwar id-daqs tal-istokkijiet, kif ukoll isir tbassir dwar kif dawn l-istokkijiet se jirreaġixxu għad-diversi xenarji ta’ sfruttament (dawn jissejħu “tabelli tax-xenarji tal-qbid”). Fejn hemm biżżejjed data disponibbli, il-korpi xjentifiċi jistgħu jipprovdu stimi tal-aġġustamenti għall-opportunitajiet tas-sajd li jwasslu biex l-istokk jipproduċi r-rendiment massimu sostenibbli (MSY) tiegħu. Il-parir imbagħad jissejjaħ “il-parir dwar l-MSY”. F’każijiet oħra, il-korpi xjentifiċi jserrħu fuq l-approċċ prekawzjonarju biex jagħmlu r-rakkomandazzjonijiet dwar x’għandu jkun il-livell tal-opportunitajiet tas-sajd. Il-metodoloġija segwita mill-ICES għal dak l-għan hija ppreżentata fil-materjal ippubblikat tal-ICES li huwa marbut mal-implimentazzjoni ta’ pariri għal stokkijiet b’data limitata.

L-opportunitajiet tas-sajd kollha li ġew proposti jimxu mal-parir xjentifiku li rċeviet il-Kummissjoni dwar il-qagħda tal-istokkijiet, li ntuża skont kif ġie deskritt fil-Komunikazzjoni.